A ***BUKSZ – BUDAPESTI KÖNYVSZEMLE***

**a Nyitott műhelyben**

**2017. április 5-én, szerdán 6 órai kezdettel**

Bemutatjuk a lap legutóbbi, 2016. őszi‒téli számát és beszélgetünk vendégeinkkel

és a közönséggel.



**A HAMIS HÍREKRŐL, AVAGY ALTERNATÍV TÉNYEKRŐL**

Molnár Péter: *Nagy Károly Keleten – Egy legenda keletkezési mechanizmusai* c. tanulmányáról beszélget Klaniczay Gábor, Molnár Péter és Szvetelszky Zsuzsa

 „A néhai császár keleti útját tárgyaló középkori szövegek – olykor képi emlékek – vizsgálata azonban e legendakör furcsa világán belül is különösen nehéz terepnek számít. Nagy Károly ugyanis soha nem járt sem Konstantinápolyban, sem a Szentföldön. Ezzel természetesen tisztában voltak a nagy frank uralkodó idején működő évkönyvírók és közel kortárs életrajzírója, Einhard is. Az utóbbiak szövegei – főleg a nevezetes életrajz – a középkor későbbi korszakaiban folyamatosan hozzáférhetők voltak a múlt búvárai számára, ennek ellenére a chanson de geste-irodalom születésével párhuzamosan – bár nem az utóbbi műfajba tartozó szövegekben – mégis feltűnt a fiktív keleti utazás. A zömmel klerikus szerzők által, de „népnyelven” és döntően világi közönségnek készült *chanson de geste*-eknek a kezdetektől fogva kedvelt témája volt Nagy Károly személye és kora”.

**A GLOBÁLIS ÉS A NEMZETI POLITIKA VISZONYÁRÓL**

John Dunn: *Meghatározatlan elsőbbség – A belpolitika és a nemzetközi viszonyok évezredei* c. előadásáról beszélget Hörcher Ferenc, Madarász Aladár

és Trencsényi Balázs

Hont István történészi „víziójának magva benne van könyvei címében: a minden üzleti társadalmat átható, feloldhatatlanul feszült belpolitika egyfelől és az államok, polgárok, termelők és fogyasztók közti ingatag és végtelenül provokatív viszonyok másfelől minden eddig elgondolható – hát még a már megvalósult ‒ globális gazdaságban s talán azokban is, amelyek a jövőben valószínűleg létrehozhatók. Azt mondhatnánk, s ez egyáltalán nem képtelenség, hogy abból a világból, amelyben már régóta élünk, azt akarta elénk tárni, ami lehetővé tette az idei év két, következményekkel terhes politikai eseményét: a brit Brexit népszavazást és Amerika hipnotikus elnökválasztását.”